Okresná prokuratúra Liptovský Mikuláš 
Tomášikova 5, 031 80 Liptovský Mikuláš 1 	

Sp. zn. : 2 Pv 317/12/5505	Liptovský Mikuláš, 21.8.2012
EEČ : 2-39-274-2012

U Z N E S E N I E

Trestná vec:	obvinený XXXXX  
Prečin:	Nebezpečné prenasledovanie podľa § 360a odsek 1 písmeno c Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Liptovský Mikuláš
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: operátor drevárskej a nábytkárskej výroby
približne od polovice marca 2012 do 07.06.2012 sústavne denne telefonoval a posielal SMS správy zo svojho mobilného telefónneho prístroja na   mobilný telefónny prístroj , ktorý používa XXXXX, nar. 06.09.1991, bytom XXXXX 18, a ktorými XXXXX žiadal, aby obnovili svoj predchádzajúci vzťah a keď na SMS správy XXXXX nereagovala, tak v ďalších správach ju hrubo urážal a vyhrážal sa jej, a to aj napriek tomu, že XXXXX viackrát XXXXX žiadala, aby upustil od tohto konania; v dôsledku tohto konania XXXXX nastali u XXXXX zdravotné problémy spojené s problémom sústredenia, vznikom úzkostných stavov a problémami so spánkom, čo u nej spôsobilo zhoršenie jej kvality života.

Podľa §216 odsek 2 Trestného poriadku je určená obvinenému skúšobná doba v trvaní 18 mesiacov.
Podľa § 216 odsek 4 Trestného poriadku je určené obvinenému v skúšobnej dobe nasledujúce obmedzenie: 
	kontaktovať poškodenú XXXXX, nar.06.09.1991, bytom XXXXX 75, okres XXXXX osobne alebo prostredníctvom  komunikačných prostriedkov ( telefón, fax, internet, poštový styk apod.)
Odôvodnenie:
Policajt Obvodného oddelenia PZ v Lipt.Mikuláši v konaní pod sp.zn. ORP 560/OO-LM-2012 viedol trestné stíhanie proti XXXXX pre  prečin nebezpečné prenasledovanie podľa § 360a ods.1 písm.c) Tr. zákona pre skutok, ktorý je uvedený vo výroku tohto uznesenia.
	
Po preskúmaní predloženého spisového materiálu som zistil, že skutok, pre ktorý sa vedie trestné stíhanie, je v dostatočnom rozsahu preukázaný, tento vykazuje znaky prečinu  nebezpečné prenasledovanie podľa § 360a ods.1 písm.c) Tr. zákona  a dôkazy, ktoré policajt vykonal dostatočne odôvodňujú záver, že uvedeného skutku sa dopustil XXXXX.
	
Vyhodnotením všetkých získaných dôkazov som však došiel k záveru, že sú v prejednávanom prípade dané podmienky na podmienečné zastavenie trestného stíhania podľa § 216 Tr. poriadku.
	
Podľa § 216 ods.1 Tr. poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a vzhľadom na osobu obvineného, s prihliadnutím na jeho doterajší život  a na okolnosti prípadu možno takéto rozhodnutie považovať za dostačujúce.

	Obvinený 14.06.2012  urobil vyhlásenie o tom, že spáchal skutok, pre ktorý je trestne stíhaný, toho dňa aj udelil súhlas k tomuto postupu,  skrátené vyšetrovanie sa viedlo pre prečin, ktorého horná hranica trestnej sadzby neprevyšuje 5 rokov, škoda spôsobená činom nebola.

 	Vzhľadom na uvedené skutočnosti možno vysloviť záver, že v danom prípade sú splnené všetky formálno-právne podmienky na postup podľa § 216 ods.1 Tr. poriadku. Takéto vybavenie veci je dostačujúce aj vzhľadom na osobu obvineného, ktorý doposiaľ  nebol súdne trestaný, a ani priestupkovo riešený.  Vzhľadom na tieto okolnosti som toho názoru, že skúšobná doba, ktorú je možné podľa § 216 ods. 1 Tr. poriadku určiť na  dobu jedného až piatich rokov, určená v prípade XXXXX pri dolnej hranici zákonnej sadzby, je dostačujúca k tomu, aby si obvinený uvedomil protiprávnosť a závažnosť svojho konania. 
	Vzhľadom k tomu, že trestná činnosť, pre ktorú je XXXXX stíhaný, spočívala v neprimeranom kontaktovaní poškodenej, bolo obvinenému podľa § 216 ods.4 Tr. poriadku uložené obmedzenie - počas skúšobnej doby kontaktovať poškodenú XXXXX osobne alebo prostredníctvom  komunikačných prostriedkov ( telefón, fax, internet, poštový styk apod.)
	Ak obvinený počas skúšobnej doby bude viesť riadny život a vyhovie aj uloženému obmedzeniu, po jej uplynutí vyslovím, že sa osvedčil. V opačnom prípade, aj pred uplynutím skúšobnej doby môžem rozhodnúť, že sa v trestnom stíhaní bude pokračovať.
   
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Pavel Sochor
prokurátor